39. schôdza NR SR - 2.deň - A. dopoludnia
Dátum: 2025-09-10
Poslanec: Stachura, Peter (KDH)
Druh vystúpenia: Vystúpenie v rozprave

69. Pán predsedajúci, pán minister, kolegyne, kolegovia, v prvom vstupe som hovoril skôr o psychológoch a teraz sa chcem tiež trochu povenovať ešte tomuto prílepku a záchrankám. Ak to má byť aspoň na niečo dobré, tento celý cirkus a toto naozaj veľmi, veľmi strašné divadlo politické, podozrení z politickej korupcie a klientelizmu, tak aspoň nech to slúži na to, že naozaj skúsite nájsť systém a spôsob, ako ten celý problém upratať a upratáte ho tak, ako hovoril kolega Majerský, aby tá záchranná zdravotná služba fungovala. Dnes sa vyjadril už aj pán predseda strany HLAS teda, že podľa neho ďalší tender neprichádza do úvahy a že očakáva skôr nejaké iné riešenie problému. No tak to by sme chceli veľmi radi vidieť, preto sme aj zvolali výbor, na ktorý ste neprišli. Neprišli ste už na druhý výbor, pán minister, posielate tam štátneho tajomníka stále za seba. (Reakcia ministra.) No, áno, ale už tak už o tom sa bavíme dlho, mohli, mohli sme už nejakým spôsobom nejaké riešenie už mať. Na tie otázky, ktoré vám položil kolega, sú tiež kruciálne, hej, teda na základe akých právnych noriem ste zrušili tender a na základe čoho ste poverili poskytovateľov. Ja už tu to nechcem opakovať, chcem sa ešte vrátiť raz k tomu pozmeňováku, ktorý je predložený, a prečo sme my pôvodne očakávali, že ho predložíme my, ale potom sme sa rozhodli, že nie. Lebo tak ako to povedala aj kolegynka Janka Cigániková, že myslíme si, že do zákona o psychológoch žiaden takýto prílepok nepatrí a že je to proste minimálne na hrane rokovacieho poriadku alebo proti rokovaciemu poriadku. Čiže kvôli tomu nie, ale, samozrejme, sme za to a sme za to ešte raz z toho hľadiska časového, pretože ak to necháme otvorené, ja rozumiem aj to, čo hovoril pán Valocký, že teda nevieme ako dlho bude trvať legislatívny proces, ak to budete chcieť nastaviť inak, každopádne je to pre nás veľmi riziková priepustka, ako keby, aby sa tento systém udržiaval tuná na dobu neurčitú. Možno to vyhovuje predsedovi tohto parlamentu, možno to vyhovuje predsedovi tohto parlamentu, že LSE bude tu na na dobu neurčitú. (Reakcia z pléna.) Pán predseda, veď kľudne sa prihláste a reagujte, každopádne ja si myslím, že mali by ste toto veľmi pozorne počúvať. Opozícia je tu nato, aby sme zabránili tomu, aby LSE a iné takéto firmy, ktoré budú mať poverenia, tu boli na dobu neurčitú, lebo to nie je fér. Licencie uplynuli a po šiestich rokoch sa má buď tendrovať, alebo teda štát má prísť s iným riešením. Takže my to tu budeme veľmi pozorne sledovať a budeme to stále prízvukovať verejnosti, že toto je nezákonný postup. Čiže to časové hľadisko je veľmi dôležité a obávame sa, že ak tam nedáme povedzme pol roka, veď dobre, však koľko zákonov je nastavených pomerne prísne a potom, ak sa to nestíha, tak sa to novelizuje a jednoducho sa posunie, odloží sa účinnosť na určitú dobu. A pokiaľ tam nebudete mať tento Damoklov meč, že niečo s tým robiť musíte do pol roka, alebo povedzme, však sa dohodnime na deviatich mesiacoch, tak jednoducho LSE a iné firmy tam môžu byť na dobu neurčitú. A toto my absolútne akceptovať nemôžeme, nemôže to akceptovať ani verejnosť, nemôžu to akceptovať záchranári, ktorí nevedia, kde budú pracovať. Čiže toto ani nech vás nenapadne. Myslím si teda, že máte možnosť v parlamente si presadiť, čo chcete, ale toto je naozaj proti právnemu štátu, čo idete urobiť v tomto prílepku, keď tam nedávate žiaden časový rámec. No a čo sa týka ešte raz toho, že, pán minister, poverujete firmy, ktoré naozaj mali čiernu prácu a to nemôžete poprieť, lebo to tak je. A ja vás chápem, že máte nejaký politický tuná rozmer a musíte (reakcia ministra), však dobre, ale LSE mala problém s čiernou prácou a podľa teraz platnej legislatívy sa nemohla prihlásiť ani do tendra. (Reakcia ministra.) Platnú licenciu, jej už uplynula na štyroch bodoch, jej uplynula táto platná licencia. Čiže to je naozaj, veď o tom je nejaký odborný spor, prineste nám dôkazy, na základe akej právnej normy vlastne postupujete. Myslím si, že tým, že prichádzate do parlamentu teraz s týmto pozmeňovákom, prakticky priznávate, že to nebolo všetko podľa kostolného poriadku a že potrebujete upraviť zákon, aby to bola legálna forma predlžovania týchto licencií. Takže toľko za nás k tomuto pozmeňováku, ešte by som v krátkosti povedal, aby sme teda neboli len opozícia, ktorá tuná len vykrikuje a všetko kritizuje, možno taký náš pohľad, z nášho pohľadu, ako by sme si to predstavovali my a, samozrejme, nie sme prizývaní do diskusie, aj keď verejne sa to vždy deklaruje, že však budete prizvaní, môžete si povedať, bude to krištáľové, všetko možné, realita je úplne iná. Každopádne si myslím, že mal by štát, štátne záchranky, košická a bratislavská naozaj povedať, aký je ich maximálny limit tak, aby s kapacitami, ktoré majú k dispozícii, so záchrankami, ktoré majú k dispozícii, koľko bodov vedia pokryť ony. Lebo toto je legitímne právo, aby si štát tieto body vlastne ďalej netendroval. No a ten zbytok keďže, ak by sme išli do nejakého štátneho systému, tak predpokladám, že budete chcieť ísť takisto cez nejaké verejné obstarávania a ten čas vieme všetci veľmi dobre, v štáte určitú dobu trvá, tak ja si neviem predstaviť, ako to chcete inak urobiť ako, že sa urobí nejaké prechodné obdobie, sa vyhlási nejaký nový tender na určitú dobu, tam, kde tá kapacita štátu nie je aktuálne kvôli chýbajúcim vozidlám dostupná a na určitú limitovanú dobu dáte priestor štátnym poskytovateľom, aby sa vedeli pripraviť a potom vlastne preberú celú sieť. Ja si osobne myslím, bol tu aj od pána Muňka takáto nejaká narážka, že KDH, no každá strana sa vyvíja, každá strana má, samozrejme, svoje obdobia. Čiže je ťažko teraz mne sa nejak vyjadrovať k tomu, ako to bolo pred neviem koľkými rokmi, kedy som ja ešte ani nechyroval o politike. Takže za mňa ale čo si myslím a čo som presvedčený o tom, tak si myslím, že krajiny, kde sa o kritickej infraštruktúre štátu netendruje, tak poskytujú rovnako dobrú kvalitnú zdravotnú službu a nemajú tento cirkus každých šesť rokov a nezažívajú toto trápne divadlo s podozreniami z politickej korupcie alebo z klientelizmu. Čiže ešte raz zopakujem na záver to, čo som povedal na začiatku, ak tento celý cirkus, tento celý politický cirkus a veľmi nechutné divadlo a obrovský prešľap strany HLAS vlastne má aspoň k niečomu pozitívnemu smerovať, tak nech je to aspoň zmysluplný systém záchrannej zdravotnej služby do budúcna, aby sa tuná naozaj každých šesť rokov netendrovalo a nerobili rôzne kšefty poza búčky. Ďakujem.